เดินหน้าลงเสาเอกยาสูบที่เดิมสร้างสวนสาธารณะ
คลังตัดสินใจลงเสาเอกสร้างโรงงานยาสูบที่โรจนะ พร้อมชง ครม.ใช้งบ 2 หมื่นล้าน สร้างที่เชียงใหม่
3 พ.ค. 2556

คลังตัดสินใจลงเสาเอกสร้างโรงงานยาสูบที่โรจนะ พร้อมชง ครม.ใช้งบ 2 หมื่นล้าน สร้างที่เชียงใหม่
นายทนุศักดิ์ เล็กอุทัย รมช.คลัง เป็นประธานในพิธีวางศิลาฤกษ์เสาเอกโรงงานผลิตยาสูบ 6 ที่สวนอุตสาหกรรมโรจนะอยุธยา จ.พระนครศรีอยุธยา โดยโรงงานผลิตยาสูบแห่งนี้ตั้งอยู่บนพื้นที่ดินรวม 220 ไร่ และพื้นที่ใช้สอย 2.76 แสนตารางเมตรมีพื้นที่สีเขียว 54% ของพื้นที่ 
นายทนุศักดิ์ กล่าวว่า โรงงานยาสูบแห่งใหม่จะเป็นส่วนหนึ่งในการเพิ่มศักยภาพการแข่งขัน เพื่อสร้างรายได้ให้ภาครัฐ จากปัจจุบันปีละกว่า 5 หมื่นล้านบาทต่อปี ให้มีรายได้มากขึ้น เมื่อโรงงานแห่งใหม่สร้างเสร็จแล้ว จะย้ายสำนักงานทั้งหมดไปอยู่ที่โรงงานแห่งใหม่ และส่งคืนพื้นที่จำนวน 311 ไร่ บริเวณสำนักงานใหญ่ เขตคลองเตย กรุงเทพฯ เป็นสวนสาธารณะเต็มรูปแบบ 
นายต่อศักดิ์ โชติมงคล ผู้อำนวยการยาสูบ กล่าวว่า ในอีก 2 ปีข้างหน้าโรงงานที่โรจนะจะแล้วเสร็จ ส่วนการขยายโรงงานไปที่ จ.เชียงใหม่ นั้นได้เสนอไปยังกระทรวงการคลังแล้ว รอนำเสนอไปยังคณะรัฐมนตรี (ครม.) เนื่องจากวงเงินในการดำเนินการเพิ่มขึ้นจากเดิม 1.6 หมื่นล้านบาท เป็น 2 หมื่นล้านบาท
ก่อนหน้านี้ คณะกรรมการป้องกันและปราบปรามการทุจริตแห่งชาติ (ป.ป.ช.) ได้ไต่สวนเกี่ยวกับการจัดซื้อที่ดินที่ไม่ตรงตามข้อกำหนดเงื่อนไขการจัดซื้อที่ดินที่โรจนะฯ